Lea Wermelin (S), 2023-05-03:
Tak for det.
Det er effektivt at starte ud sådan.
Vi er helt klar til den behandling af lovforslaget her, som på mange måder er et godt eksempel på nogle af de opgaver, der ligger hos os som partier i den her valgperiode, nemlig at omsætte nogle af de vigtige og gode klimaaftaler, vi har lavet, til at blive virkelighed derude.
Og det er det her lovforslag et godt eksempel på, for vi ønsker jo, at Danmark skal gå forrest på det grønne område, være med til at sætte en høj standard og også vise, hvordan vi kan få morgendagens samfund til at se anderledes ud.
Jeg tror, mange også har en oplevelse af, at Danmark sådan set er et grønt foregangsland på rigtig mange områder, men lige præcis når det handler om affald, har vi sådan set en ret stor lektie for som danskere, fordi vi er det land i Europa, som har den kedelige rekord, at vi producerer mest affald pr. indbygger.
Og det er klart, at når vi både gør det og samtidig også brænder affaldet af efterfølgende, så spilder vi klodens ressourcer, vi belaster vores natur, vores miljø og vores klima, og derfor har vi også lavet en klimaaftale på hele det her område omkring affald, som består af rigtig mange ting, altså at vi kommer i en mere cirkulær økonomiretning, hvor vi både forbruger mindre, men også bliver langt bedre til at genbruge og genanvende.
Hvis alle skulle leve som os, var der brug for fire jordkloder, og det siger sig selv, at der ikke er bæredygtigt.
Det er jo, at vi på affaldsområdet sådan set skal sørge for at reducere den mængde af affaldet, der bliver brændt i Danmark.
Vi forventer, at det giver en effekt i forhold til vores 2030-mål på 0,6 mio. t, og det, som ligger i lovforslaget her, er jo bare ét element, men hvor vi stiller krav om udbud af forbrændingsegnet affald, selskabsgørelse af forbrændingsanlæggene og også et styrket tilsyn, så vi rent faktisk sikrer, at det også kommer til at ske.
Der har været en lidt lang proces forud, som jeg også selv var en del af som miljøminister på det tidspunkt, og hvor vi jo også har haft både indgående dialog blandt partierne, men jo også med mange af de kommunale aktører, som selvsagt er meget interesseret i det her spørgsmål.
Derfor kan man jo også se, at høringen har ført til forskellige justeringer på baggrund af nogle af de input, der er kommet fra kommunerne, og der er også nogle ting, hvor vi bare må sige, at virkeligheden også rykker sig, og heldigvis for det, hurtigere, end vi havde forudsat, da vi indgik aftalen.
Så i forhold til hele det her spørgsmål om CO 2 -fangst kommer vi jo sådan set også der til at tage stilling til det, som er et af de obs-punkter, der har været i høringen.
Jeg er også selv meget opmærksom på spørgsmålet omkring miljøkravene, hvor det jo også ligger i den aftale, vi har, at vi selvsagt ønsker, at de anlæg, som er miljørigtige, også kan klare sig i den konkurrence, der nu bliver.
Så samlet set skal klimaaftalen her være med til at hjælpe os med at indfri vores 2030-mål.
Lovforslaget her er et element i det, og der har som sagt været mange input, og jeg forventer også fortsat en god dialog med de mange kommuner, som skal være med til at gøre det her til virkelighed.
Derfor bakker Socialdemokratiet op om lovforslaget.